Fjárhagsáætlun Hvalfjarðarsveitar fyrir næsta ár gerir ráð fyrir að handbært fé frá rekstri verið 61 milljón króna og yrði það 20 milljóna króna betri útkoma en útlit er fyrir með árið sem er að líða . Fjárhagsáætlunin var samþykkt samhljóða eftir seinni umræðu í sveitarstjórn í liðinni viku . Í tilkynningu frá sveitarstjórn segir að áætlunin sé unnin við erfiðar og ófyrirséðar aðstæður líkt og fyrir ári . Frumvarpið byggir á 3% samdrætti í tekjum og m.a horft til spár Seðlabanka Íslands í efnahagsmálum . Í tilkynningu sveitarstjórnar segir að vel hafi verið unnið að hagræðingu í rekstri sveitarfélagsins að undanförnu og öll vinna við fjárhagáætlunina miðast við það . Áætlað er að rekstrarniðurstaða Hvalfjarðarsveitar verði jákvæð um 106,1 millj. kr. og gert ráð fyrir að veltufé frá rekstri verði 102 milljónir eða tæplega 20% af tekjum . Fjárfrekasti málaflokkurinn er fræðslu - og uppeldismál , um 54% af skatttekjum eða 257 milljónir króna . Raunar er óljósi þátturinn í fjárhagsáætlun Hvalfjarðarsveitar fyrir næsta ár bygging Heiðarskóla , sem nú er í útboðsferli . Í áætluninni er gert ráð fyrir fjárfestingu upp á 451,2 milljónir króna í skólabyggingunni . Þar er miðað við að verktaki taki upp í að lágmarki 180 milljónir í eignum , það er malarnámu , félagsheimilið Fannahlíð , hluta af jörðinni Stóru-Fellsöxl , núverandi skólahúsnæði ásamt raðhúsum . Í þessu sambandi er gengið út frá 100 milljónum í aukinni lántöku , en verktaki hefur möguleika á meiri upptöku eigna , allt að 421 milljón króna , sem þýddi þá minni eða enga skuldaaukningu fyrir sveitarfélagið . „ Staða sveitarfélagsins er sterk og Hvalfjarðarsveit stendur vörð um bæði velferðarkerfið og störfin í sveitarfélaginu , “ segir í lok tilkynningar frá sveitarstjórn Hvalfjarðarsveitar .